टाइम8 बर’ देस्कनिफ्राय- आसामाव मोनथाम खोलोबनि बिसायख’थि या खुंजागोन। बिनिनो थांनाय 27 मार्सखालि अखं आसामनि रायजोफोरा बाहागो लाखांबाय गावनि भटनि मोनथायखौ। बाबेनलांनाय बा बोसोरारि खुंनाय समाव रायजोनि गोसोयाव जाखांनाय मोननाय-मोनैनि सायाव खुद्रिनायखौ अखं आसामनि रायजोफोरा गावनि बेसेन गोसा भट थुनायजों दिन्थिबाय। बुंनाय जायोदि सुबुंखान्थि हादराव भट होनायनि मोनथाया संबिजिदारि मोनथाइ। नाथाय दिनै जों बिखौ मोनथाइ महरै खालामब्लाल’ जाया, भट होनायजों ” मोनथाइ ” मोननो हानाय बादि ” आंनो बे हादरनि नोगोरारि ” होननानै बिखा फोरदाननानै गोगगानो हानांगोन । भट होनो हानाय मोनथाया हादरनि नोगोरारि महरै मोननाय मोनथाइ। भट होनो हानायनि गेजेराव दं साफा-साफा नोगोरारि जानानै समाजारि सांग्रांथि। भट होनो मोननानै भटार नोगोरारिफोरा गावखौ फोरमान होनो हायोदि बियो बे हा, बिथानि आरो गावनि हारिखौ मोजां मोनग्रा सुबुं महरै। इ भि एमनि बुथामखौ सेरनायाव बिखौ रावबो नुवा जानो हागौ, नाथाय गाव नुथारगोन। बे समाव बियो गावखौ सुनायनि सुबिदा मोनगोनदि बियो नोगोरारि हिसाबै, समाजारि हिसाबै गावखौनो सासे नोगोरारि महरै दिन्थिनो हागोन। भटार नोगोरारिफोरा जेब्ला भट होनाय मिरुसिम थाङो, अब्ला गुबुनजों लोगोसे लारि जानानै गसंफायो आरो उनाव नारसिनो इ भि एम मेसिननि बुथामाव । जेखौबो खेरखेराया बालानो गावनि लुबैनायखौ गारनानैबो फोरमान होनो हायोदि बियो सासे सुबुंखान्थि हादरनि नोगोरारि । भटारफोरा भट होनानै गावनि मोनथायखौ लानो हायोब्लाबो नाथाय कर’ना जिउसानि साग्लोब जाफिननायनि थाखाय साननो गोनां जादों। बिफोर खोथाफोरनि थाखाय बे खेबाव साननो गोनां जादों। मानोना बाबेनलांनाय दानबानि गेजेरनिफ्राय हादराव गोबां अनजिमानि सुबुंफोरा कर’ना जिउसाजों साग्लोब जादों। थांनाय बुधबारखालि हादराव सा 53,476 साग्लोब जानायखौ सिनायनो हानायनि उनाव बृहस्पतिबारखालि साग्लोब जानायनि अनजिमाया 60 रोजा जाफ्रामबाय होननानै खौरां मोन्दों । बृहस्पतिबारखालि सिनायनो हानाय कर’नाजों साग्लोब जानाया सा 59 रोजा 118. महाराष्ट्र आरो गुजरातआव गिलु-बालु कर’नानि साग्लोब जानायनि बांसिनखौनो पजिटेभ मोननाय जादों। बिदि साग्लोबसारनाया हादराव कभिडनि नैथि खोलोबनि दाहार फैनाय समावनो हादराव खेबनै साग्लोबनायनि सायाव मिरु सावस्रि बिफाना फोरमायदों। बिदि समाव आसामाव बिधान सभा बिसायख’थि या जोबनायनि उनाव माबा गाज्रि थासारि सोमजिनो हागौ नामा ? बेनि सायाव साननो गोनां जानानै फैदों।